b'\n_START_ARTICLE_\n\xc2\xabThe Melting Arctic\xc2\xbb\n_START_PARAGRAPH_\n\xc2\xabThe Melting Arctic\xc2\xbb (P\xc3\xa5 norsk: \xc2\xabDet smeltende Arktis\xc2\xbb) er et klimaprosjekt som studerer og kartlegger effekter av klimatisk forandringer i Arktis. Prosjektet har et tett samarbeid med Nansen Senteret i Bergen samt Cicero, Norsk senter for klimaforskning. Ekspedisjonens leder er oppdagelsesreisende Knut Espen Solberg._NEWLINE_Fra midten av juni 2008 har ekspedisjonen holdt til p\xc3\xa5 Gr\xc3\xb8nlands nordvestkyst. Der har Solberg, kulturhistoriker Hans Martin Halvorsen samt Anne Brunborg s\xc3\xb8kt etter bevis for at vikingene som var bosatt p\xc3\xa5 Gr\xc3\xb8nland fra cirka 900\xe2\x80\x931400-tallet drev med omfattende fangst i Diskobukta-omr\xc3\xa5det, i n\xc3\xa6rheten av Disko\xc3\xb8ya samt Ildneset._NEWLINE_Ekspedisjonen har p\xc3\xa5truffet ruiner etter en lang stenkai samt flere hustufter p\xc3\xa5 nordspissen av Diskobukta p\xc3\xa5 halv\xc3\xb8ya som av vikingene ble kalt Ildneset. Funnene tyder p\xc3\xa5 at dette har v\xc3\xa6rt et st\xc3\xb8rre jakt- og handelssted enn en f\xc3\xb8r har trodd.\n_START_SECTION_\nReaksjon\n_START_PARAGRAPH_\nProfessor i arkeologi ved Universitetet i Oslo, Christian Keller, hevder at det er gode muligheter for at tuftene kan ha norr\xc3\xb8nt opphav. De synes \xc3\xa5 likne hustufter som en kjenner fra fiskeboder rundt omkring kysten av Vestfjordene p\xc3\xa5 Island._NEWLINE_Med hensyn til bryggen eller slippen som en fant mener han at denne ikke likner noe en uten videre kjenner igjen._NEWLINE_Det store sp\xc3\xb8rsm\xc3\xa5let er imidlertid om funnene kan bli datert. Dersom en f\xc3\xa5r en datering innenfor 900\xe2\x80\x931400-tallet, da vikinger var bosatt p\xc3\xa5 Gr\xc3\xb8nland, er det et speenende funn en har gjort. Dersom funnene blir datert utenfor tidsrommet, st\xc3\xa5r en overfor et problem. Da m\xc3\xa5 en lete et annet sted eller hos andre grupper, som for eksempel europeiske hvalfangere. De befant seg i omr\xc3\xa5det p\xc3\xa5 slutten av 1500-tallet.'